Simon Jubani

**Simon Jubani** (1927–2011) var en albansk katolsk prest. 

Han var den første presten som etter harde forfølgelsens år feiret en offentlig gudstjeneste i Albania igjen i 1990. Under Enver Hoxhas kommunistiske diktatur ble han fengslet nesten kontinuerlig fra forbudet mot religion ble innført i 1967, frem til 1989.

## Liv og virke
### Bakgrunn
Dom Simon Jubani ble født i Shkodër. I 1943, 16 år gammel, begynte han på sin kirkelige utdanning ved jesuittseminaret i hjembyen. Etter at kommunistene stengte denne kirkeskolen, fortsatte han utdannelsen ved en statlig videregående skole.

I 1957/58 arbeidet han som diakon i Mirdita.

### Prest
Etter ordinasjonen som prest i mai 1958 arbeidet han som sjelesørger. I 1964 ble han arrestert og dømt av det politiske rettsveset til 25 år i en arbeidsleir. Han tilbrakte mye av tiden i isolasjon i det beryktede Burrel-fengselet fordi han nektet å arbeide i gruven. Andre tider var han i det motsatte av isolasjon; sammen med tretti andre fanger i en fengselscelle. Jubani ble også ofte torturert der. I 1988 fikk han  prøveløslatelse for første gang. Men han ble snart sendt i fengsel igjen fordi han ikke overholdt de kommunistiske herskernes taushetsordre. Hans endelige løslatelse fant sted den 13. april 1989.

Den 4. november 1990 feiret Simon Jubani den første offentlige messe i Albania på flere tiår i kapellet på den katolske kirkegård i Shkodër. Forbudet mot religion var ennå ikke offisielt opphevet, og de hellige bygninger, så langt de ikke var blitt ødelagt, var på statens hender. Flere tusen troende deltok på en annen messe på kirkegården den 11. november. Denne gudstjenesten var en viktig milepæl i den antikommunistiske frigjøringsbevegelse i Albania i 1990.

Dom Simon var den første albanske prest som ble mottatt av pave Johannes Paul II i audiens i Roma i 1991. Under deres samtale ble grunnlaget for gjenoppbyggingen av den albanske kirke lagt.

På 1990-tallet var Dom Simon Jubani gjesteforeleser ved forskjellige katolske universiteter i Belgia, Frankrike og USA. I Albania virket han igjen som prest i Shkodër og de nærliggende tidligere overveiende katolske regionene.

Selv etter slutten av kommunismen forble Dom Simon Jubani kritisk til de albanske herskene, både demokratene og sosialistene. Allerede i 1993 fordømte han offentlig korrupsjonen under Berisha-regjeringen. Fra 1995 mottok han drapstrusler, og væpnede gjenger har skutt mot hans hjem i Shkodër.

Etter at Sali Berisha kom tilbake til makten i 2005, kritiserte fader Jubani statsministeren skarpt. Han holdt ham stort sett ansvarlig for den sosiale utarmingen av store deler av det albanske folk. Han mente at Berisha hadde en del av skylden for at 50.000 albanske jenter og kvinner ble solgt til prostitusjon i Vest-Europa.

Det kan ha vært fader Jubanis skarpe politiske uttalelser som hindret ham i å bli utnevnt til biskop i et av de albanske bispedømmer. Av alle prestene som overlevde det kommunistiske regimet, var han den yngste og friskeste, og hans bidrag til gjenoppbyggingen av den katolske kirken, særlig på begynnelsen av 1990-tallet, er allment anerkjent.

Fader Jubani døde av hjerneblødning den 12. juli 2011 på Regiossykehuset i Shkodër.

## Publikasjoner
* *Du fond de l'enfer, j'ai vu Jésus en croix*, Éditions Docteur angélique, 2021 
* *From the Depths of Hell I Saw Jesus on the Cross: A Priest in the Prisons of Communist Albania*, Arouca Press, 2021 
## Referanser